3 geldwagte by sentrum in Kuilsrivier beroof | Netwerk24
Deur Tammy Petersen, News24 08 Maart 2021 21:15
Volgens kol. Brenda Muridili, polisiewoordvoerder, is die wagte by 'n Standard Bank-kitsbank ontwapen en van 'n onvermelde bedrag geld beroof.
Muridili sê volgens inligting het drie rowers die wagte beroof en in 'n silwergrys Ford Figo weggejaag.
Volgens personeel by die winkelsentrum het die voorval so vinnig gebeur dat die meeste mense eers besef het daar is fout toe die polisie op die toneel aangekom het.
"Ek weet steeds nie wat presies gebeur het nie en ek werk hier," het 'n winkelklerk aan News24 gesê.
'n Motorwag wat naby die Standard Bank-ingang werk, het ook nie besef 'n misdaad is slegs enkele meter van waar hy gestaan het, gepleeg nie.
Die voorval kom nadat Bheki Cele, minister van polisie, met die onlangse bekendmaking van die kwartaallikse misdaadsyfers erken het die polisie moet hul benadering tot transitorooftogte verander "aangesien die huidige plan wat in plek is nou duidelik nie werk nie". - News24